Zásahy hliadok MsP v 9. týždni 

V týždni od 23. februára do 1. marca 2009 preverovali hliadky mestskej polície v hlavnom meste 1777 udalostí. Medzi nimi bolo aj 274 takých, ktoré po overení hliadkami priamo na mieste sa ukázali ako neopodstatnené. 

Opodstatnenými ale na druhej strane boli priestupky vodičov voči pravidlám bezpečnosti a plynulosti v cestnej premávke a týchto zistili a riešili hliadky mestskej polície 772. Na vyhradených parkovacích miestach bez vedomia majiteľov týchto miest svoje vozidlá zaparkovalo 99 vodičov. 
V oblasti porušení pravidiel verejného poriadku zistili hliadky mestskej polície 11 priestupkov. Na telefonáty, v ktorých občania poukazovali na prípady rušenia nočného pokoja zasahovali mestskí policajti 32 krát. 

V súvislosti s porušovaním všeobecne záväzných nariadení o čistote a poriadku zistili hliadky mestskej polície 103 priestupkov. Na svoje povinnosti v zimnom období týkajúce sa zabezpečenia schodnosti chodníkov akosi pozabudlo 63 vlastníkov, prípadne správcov týchto plôch. 
Štatistika mestskej polície ďalej prezrádza, že v priebehu týždňa sa v zóne s dopravným obmedzením stalo 182 priestupkov a v pešej zóne ich hliadky zistili 16. Prípady obťažovania okoloidúcich žobrákmi riešili mestskí policajti 13 krát a alkoholické nápoje na verejných priestranstvách napriek zákazu ich konzumácie si doprialo 109 priestupkov. 

Najviac priestupkov v sledovanom týždni sa stalo na Viedenskej ceste a to 76. Blokovacie zariadenia na kolesách nesprávne parkujúcich vozidiel sa objavili 529 krát. Na parkoviskách odťahovacích služieb skončilo v priebehu týždňa 100 odtiahnutých motorových vozidiel.